Vniuersis presentes litteras inspecturis tota commvnitas terre Satagundie salutem in Domino sempiternam. Nouerint vniuersi, quod nos anno Domini mccclxx quarto,¹ xvj die mensis Julij, apud ecclesiam Kumo generaliter congregati et ibidem per venerabilem patrem in Christo, dominum Johannem, diuina miseracione episcopum Aboensem, requisiti super limitibus inter archiepiscopatum Vpsalensem et episcopatum Aboensem in Norrabuthn² ab antiquo seruatis et in futurum obseruandis, notum fecimus et probare volumus iuramentis nostris, cum et quociens requisiti super hoc fuerimus, quod limites in Norrabotn² in modum qui sequitur sunt seruati, videlicet quod Kakama attinet archiepiscopatui Vpsalensi, et Kem³ attinet episcopatui Aboensi et subsequenter Yioki, Vlajoki, Sikajoki et Patsjoki; et predicti limites inter archiepiscopatum Vpsalensem predictum et episcopatum Aboensem tanto tempore vsque in hunc diem sunt seruati, quod de contrario hominum memoria non existit, prout non solum habemus per experienciam, vervm eciam de hiis fidem recepimus per legittima parentum nostrorum documenta. Jn quorum omnium euidenciam sigillum commvnitatis nostre presentibus est appensum. Datum et actum die, anno et loco supradictis, presentibus clericis et laicis fidedignis.